Próbál örülni a savanyú szõlõnek az MSZP
Az SZDSZ keményen visszautasította a kormányfõ programját, és bár az [origo] által megkérdezett szocialisták nem örültek ennek, mégis próbáltak jó képet vágni a történtekhez. Szerintük az SZDSZ zsarolja az MSZP-t és próbál minél határozottabbnak tûnni, hogy visszanyerje támogatóit, de a kezdeti keménység alábbhagy majd és megenyhülnek a szabad demokraták. Igaz, akadt olyan szocialista képviselõ is, aki szerint Gyurcsány távozásán gondolkozni sem túl merész ötlet.
"Ez az elsõ zsarolási fázis, ami a lehetséges szavazóiknak szól, ezért nem kell annyira komolyan venni" - így minõsítette az [origo]-nak egy, a téma érzékenysége miatt nevének elhallgatását kérõ MSZP-s képviselõ az SZDSZ szombati bejelentését, miszerint a liberális párt számára elfogadhatatlan a kormány új, gazdaságélénkítõ programja.

Gyurcsány Ferenc kormányfõ szerdán hozta nyilvánosságra az adórendszer átalakítását több lépésben bemutató tervezetét. Kiss Péter, az MSZP alelnöke pénteken arról beszélt egy interjúban, hogy a program felhívás keringõre az SZDSZ felé, és nem tartotta lehetetlennek a koalíció felélesztését.

Az SZDSZ kétnapos hétvégi ügyvivõi ülésén viszont úgy ítélte meg, hogy a program csak az MSZP és Gyurcsány politikai túlélését szolgálja, így nem fogadható el még tárgyalási alapnak sem. Horn Gábor ügyvivõ a párt döntését azzal indokolta, hogy nem ilyen adópolitikai és gazdasági csomagra vártak, hiszen Gyurcsány programja nem csökkenti radikálisan a közterheket, és szó sem esik benne egykulcsos adóról.

Pozíciófogás, taktika

Az SZDSZ-es elutasításról kérdeztünk több szocialista politikust, akik valamennyien azt mondták, hogy az egykori koalíciós partner sokkal inkább politikai taktikázásból húzta le az új programot, nem pedig annak tényleges hiányosságai alapján. "Nem örülünk neki, de világos, hogy pozíciófogás a részükrõl" - mondta egyikük, hozzátéve: a szabad demokraták pontosan tudják, hogy ha elõrehozott választások lesznek, akkor nagy az esélye, hogy a jelenleg alig pár százalékos támogatottságú párt "eltûnik".

"Az lett volna a meglepetés, ha Fodor Gábor kiáll, és azt mondja: végre, ezt vártuk, alig várjuk, hogy megszavazhassuk" - mondta vasárnap az [origo]-nak az MSZP szóvivõje, Nyakó István, aki megjegyezte, hogy még a koalíciós idõszakban sem volt ilyen olajozott az együttmûködés a két párt között. A szocialista képviselõ szerint mindössze arról van szó, hogy a kormány egyes elképzeléseit elfogadhatónak tartják, más javaslatokkal viszont nem értenek egyet. "Ahogy az egy ellenzéki párttól elvárható" - jelentette ki Nyakó.

Lendvai Ildikó szocialista frakcióvezetõ már szombaton kijelentette: az MSZP kész a javaslatok megtárgyalására a "törvénytervezetek parlamenti vitájában, és a már megindult szakértõi, társadalmi és politikai konzultációkon is". "Éppen ezért várjuk a javaslataikat, hiszen, ha tényleg konstruktív ellenzéknek tartják magukat, akkor kevés azt mondani a programra, hogy "elfogadhatatlan" - tette hozzá a szocialista párt szóvivõje.

Ha bukik az adóterv, megy a kormány

Gyurcsány Ferenc már pár órával adó- és járulékváltoztatási elképzeléseinek közzététele után arról beszélt, hogy lemond, ha a parlament nem fogadja el az adótörvényekhez szorosan kapcsolódó költségvetést. Nyakó István az SZDSZ szombati bejelentése után korainak tartotta, hogy jóslatokba bocsátkozzon arra nézve, mi lesz a sorsa a programnak, illetve - ha tartja a szavát - a kormányfõnek. "A szavazás pillanatában fog eldõlni" - mondta a szocialisták szóvivõje utalva arra, hogy addig még sok minden történhet.

A miniszterelnök nem elõször hozakodott elõ távozásával, idén májusban már beszélt arról, hogy a költségvetés elbukása esetén lemond. "Két nagyon fontos törvény van, a költségvetés és az adó. Ha ezt a két nagyon fontos jogszabályt a kormány nem tudja kézben tartani, akkor a kormány nem maradhat hatalmon" - mondta akkor Gyurcsány Ferenc külföldi újságírók elõtt a Reuters hírügynökség szerint.

Ügyvezetõ miniszterelnök lenne, amíg nincs utód

A magyar alkotmányos berendezkedés jellemzõje, hogy a kormány megbízatása teljes egészében a miniszterelnök személyéhez kötõdik, ezért Gyurcsány esetleges távozásakor az egész kabinetnek mennie kell (ugyanez a helyzet, ha a miniszterelnök meghal, elveszti a választójogát, összeférhetetlenné válik, vagy ha az országgyûlés megvonja tõle a bizalmat). A lemondás a gyakorlatban egy írásbeli nyilatkozattal történik, amit a miniszterelnök a köztársasági elnök útján az országgyûlés elnökéhez intéz. A köztársasági elnöknek ezt nem kell elfogadnia, a lemondás benyújtásával máris megszûnik a kormányfõ megbízatása.

Korábban a törvény ilyen esetben megszabott egy harmincnapos lemondási határidõt, ezt azonban az Alkotmánybíróság 2004-ben alkotmányellenesnek találta. A testület szerint a miniszterelnök a lemondása után már csak ügyvezetõ miniszterelnöknek számít, ami azt jelenti, hogy - bár hivatalban marad utódjának megválasztásáig - a hatalma korlátozott. Például nem nevezhet ki, vagy menthet fel minisztert, nem köthet nemzetközi szerzõdéseket, és jogszabályokat is csak bizonyos halaszthatatlan esetekben hozhat.

Sokáig persze nem maradhat irányítás nélkül az ország, az alkotmány értelmében a kormányfõ lemondása után harminc napon belül a köztársasági elnöknek javaslatot kell tennie az új miniszterelnök személyére, aki - ha a parlament támogatja - kormányt alakíthat, és kormányprogramot hirdethet.

Kalandos ötlet

Az [origo] által megkérdezett egyik szocialista képviselõ nem tartott elképzelhetetlennek olyan forgatókönyvet sem, amelyben szerepel Gyurcsány Ferenc távozása, igaz, ezt a véleményt egyetlen másik általunk megkérdezett szocialista sem osztotta és az ötlet felvetõje is névtelenséget kért. Szerinte felmerülhet, hogy az SZDSZ fennmaradása érdekében együttmûködne a Fidesszel és a Magyar Demokrata Fórummal egy szakértõi kormány felállításában, hogy ne csak kihúzza 2010-ig, de meg is erõsödjön a roppant népszerûtlen miniszterelnök padlóra küldésének köszönhetõen.

A meggyengült szabad demokratáknak "látványos eredményt" kell produkálniuk - ebbe beleillik a mostani kemény elutasítás -, mert nemcsak az elõrehozott választáson veszíthetnek rajta, akkor sem tudnak megerõsödni, ha még két évig - akár kívülrõl, akár egy visszaállított koalícióban - támogatják a Gyurcsány-kormányt.

Bár a szakértõi kormányzás lehetõsége ritkán merül fel, a névtelenül nyilatkozó képviselõ szerint nem elképzelhetetlen, hogy erre játszik a koalíciós szerepben és belsõ botrányaiban megtépázott SZDSZ. "Õk lennének Gyurcsány megbuktatói, és maradna másfél-két évük az építkezésre 2010-ig, miközben az elkerülhetetlen megszorító intézkedéseket egy független kormány hozná meg, amely simán leváltható a választások után" - mondta. A Fidesz szerinte szintén számolhat ezzel a megoldással, hiszen õk is jól járnának, ha nem nekik kellene - mint mondjuk egy elõrehozott választás után - nekilátni az állami kiadások lefaragásának. "Persze az is lehet, hogy a kemény indítás után az SZDSZ végül visszatér a kompromisszumos megoldáshoz, ezért most még korai lenne eldönteni, hogy meg kell-e ijedni, vagy csak színjátékról van szó" - tette hozzá.
program Gyurcsány Ferenc szocialista képviselõ MSZP SZDSZ Országos Tanácsa